CELEX: 62007TN0129
Language: ro
Date: 2007-04-17 00:00:00
Title: Cauza T-129/07: Acțiune introdusă la 17 aprilie 2007 — Irlanda/Comisia Comunităților Europene

23.6.2007   
            
            
               RO
            
            
               Jurnalul Oficial al Uniunii Europene
            
            
               C 140/35
            
         Acțiune introdusă la 17 aprilie 2007 — Irlanda/Comisia Comunităților Europene
   (Cauza T-129/07)
   (2007/C 140/59)
   Limba de procedură: engleza
   Părțile
   
      Reclamantă: Irlanda (reprezentanți: D. O'Hagan, E. Alkin, agenți și P. McGarry, barrister)
   
      Pârâtă: Comisia Comunităților Europene
   Concluziile reclamantei
   
               —
            
            
               anularea, potrivit articolului 230 din Tratat, în tot sau în parte, a Deciziei Comisiei C(2007) 286 final din 7 februarie 2007 privind scutirea de accize a uleiurilor minerale utilizate drept combustibil pentru producția de alumină în Gardanne, în regiunea Shannon și în Sardinia, aplicată de Franța, Irlanda și respectiv Italia, în măsura în care privește scutirea de accize a uleiurilor minerale utilizate drept combustibil pentru producția de alumină în regiunea Shannon aplicată de Irlanda;
            
         
               —
            
            
               obligarea Comisiei la plata cheltuielilor de judecată ale acestei proceduri.
            
         Motivele și principalele argumente
   Reclamanta solicită anularea Deciziei Comisiei C(2007) 286 final din 7 februarie 2007 prin care Comisia a constatat că scutirile de accize acordate de Franța, Irlanda și Italia în ceea ce privește păcura grea utilizată în producția de alumină, din 1 ianuarie 2004, constituie ajutor de stat în sensul articolului 87 alineatul (1) CE și că o anumită parte a acestui ajutor este incompatibilă cu piața comună.
   În susținerea cererii sale, reclamanta invocă patru motive de drept.
   În primul rând, reclamanta arată că a greșit Comisia atunci când a stabilit că Irlanda nu a demonstrat că scutirile se încadrează în natura și logica sistemului fiscal național.
   În al doilea rând, reclamanta susține că nu a fost realizată de către Comisie o analiză de concurență adecvată în susținerea concluziei sale potrivit căreia se poate prezuma că măsura irlandeză afectează schimburile comerciale intracomunitare și denaturează sau amenință să denatureze concurența.
   În al treilea rând, reclamanta pretinde că decizia atacată încalcă principiul securității juridice în condițiile în care Consiliul autorizase deja derogarea specială până la sfârșitul anului 2006.
   În final, reclamanta susține că a săvârșit o eroare de drept Comisia stabilind că ajutorul de stat respectiv constituie un nou ajutor, diferit de ajutorul existent.